אדון ליאון

אדון ליאון הוא סרט ישראלי בבימויו של זאב רווח שיצא לאקרנים בשנת 1982. קומדיה זו נמנית עם ז'אנר סרטי הבורקס.

עלילה
העלילה מתרחשת בשכונת ואדי סאליב שבחיפה של תחילת שנות השמונים, לליאון ואשתו אנט (חנה) מויאל שעלו ממרוקו לישראל בסוף שנות החמישים יש בת יחידה בשם דליה. כשהיא בערך בת 20, בתם נוסעת לתל אביב כדי לעבוד וללמוד. בתום יותר משנה היא חוזרת לחיפה שם היא עובדת בשמירה על ילדה, בת למפיק סרטים. אביה של הילדה מחפש שחקנית שהוא עורך אודשנים לנשים שונות לתפקיד בתאטרון העירוני, דליה מגיעה לתיאטרון עם בתו, ואביה המפיק משכנע אותה לעבור מבחן במה לסרט שהוא מפיק, והבמאי שרואה אותה מעוניין שהיא תשחק בתפקיד הראשי. התסריט הוא סיפורה של בחורה צעירה שנסעה לעיר הגדולה, ושם נולד לה תינוק מאדם שלא מוכן לגדל אותו ולהכיר בו, בטענה שהאישה שכבה עם גברים אחרים. כדי ללמוד בעל-פה בקלות יותר, היא ויעקב ("קובו") הנגר בשכונה, עוברים על הטקסט כאשר יעקב מגיע להרכיב את החלונות בביתו של ליאון, ופוגש בדליה חברת ילדותו שחזרה מתל אביב. אביה שאוכל במרפסת הבית ונמצא בסמוך, שומע את חילופי הדברים ובטעות חושב שמדובר בבתו - שהיא זאת שהרתה, ושיעקב הוא האב.

ליאון מבקש עצה מהרב, שאומר לו לעקוב אחר בתו ללשכת הסעד, כאשר דליה מגיעה ללשכה כחלק מתהליך הלמידה שלה על תסריט הסרט בו היא אמורה לשחק, היא פוגשת שם בחברה שלה, רחל מרציאנו, שכנה לשעבר שעברה דירה לקריית חיים, והיא מספרת לדליה שנולד לה תינוק לפני פחות משבוע, ואביו הוא פקח העירייה מומו דנינו, שלא מכיר בו, ולכן היא רוצה למסור אותו לאימוץ. ליאון שוב מפרש את הדברים בצורה לא נכונה, וחושב שפקח העירייה הוא האב השני של התינוק. היא נותנת לדליה את תינוקה, ומשביעה אותה לא לספר לאיש על היות התינוק בנה, דבר שמגביר את אי ההבנה. ליאון ממשיך לעקוב אחר דליה, שמבקרת זמר בבית מלון, וחושב שהוא האב השלישי של התינוק, מה שהסתבר לבסוף כמפגש של דליה עם הזמר מני בגר, איתו היא אמורה לשחק בסרט.

הבלבול יוצר עימות בבית הכנסת, וכל המעורבים בעניין מסכימים, בעצת הרב, ללכת לביתו של ליאון ולהסביר את אי ההבנה. דליה מספרת לכולם שהיא אינה אימו של התינוק שנמצא אצלה, ושהוא של תושבת השכונה לשעבר, שהשביעה אותה לא לגלות שהתינוק שלה. רחל מרציאנו האישה שהתינוק שלה ומומו דנינו פקח העירייה מתחתנים, לאחר שהיא מתחייבת בפני הרב שמומו אכן אביו, ומומו אף מבקש מאדון ליאון שהיה חברו של אביו שנפטר להיות סנדק בברית המילה של בנו. ליאון נקשר לתינוק, ואפילו מציע למומו לעבור לדירתו הגדולה בכדי להיות לצד התינוק שחשב תחילה שהוא בנה של בתו. לאון, שרוצה נכד משלו, מבקש מאלוהים סימן שלדליה בתו ייוולד תינוק בזמן הקרוב, בעקבות זאת בצורת שהייתה באזור עד אז מפסיקה, וכסימן מתחיל לרדת גשם.

 צילומים 
הסרט צולם בעיר חיפה, ובעיקר בשכונת ואדי סאליב, ונחשב לאחד הסרטים המזוהים ביותר עם העיר.

הסצנה הראשונה צולמה בהיכל התרבות והתיאטרון העירוני, ולאורך הסרט ניתן לראות אתרים שונים ברחבי חיפה, בהם בניין מחלקת החינוך של העירייה (המשמש בסרט כלשכת הסעד והרווחה), מלון ציון שהיה אחד המלונות הידועים בעיר, ובית הכנסת רמב"ם בסרט, שהיה מומקם בצמוד לבית המרחץ התורכי במתחם אל-פאשה, ואתרים נוספים.

עם השנים קיבל הסרט גם ערך תיעודי והיסטורי, מאחר שחלק ניכר מהמבנים שנראים בעיקר באזור ואדי סאליב נהרסו, וחלקם עברו שימור.

אחד המוקדים המרכזיים בעלילת הסרט הוא ביתו של לאון (זאב רווח) שצולם ברחוב שיבת ציון 40 בואדי סאליב. המבנה עצמו עדיין קיים, אך חלקו הפנימי לא נשמר במתכונתו המקורית.

השחקנית סמדר ברנר שגילמה בסרט את דמותה של רחל מרציאנו סיפרה בריאיון כי אחת הסצנות שבהן השתתפה צולמה מול בית הוריה ברחוב לאון בלום, וכי במהלך הפסקות הצילומים נהגו השחקנים לבקר בבית המשפחה, בסרט שיחק גם השחקן מרדכי בן זאב תושב העיר, לימים יקיר העיר חיפה.

שחקנים
 שחקנ/ית  דמות זאב רווח  ליאון מויאל נורית כהן  אנט (חנה) מויאל יעקב בנאי  הרב עמוס חגי  התינוק מאיר סויסה  יעקב ("קובו") בן-נעים הנגר בתיה רוזנטל  דליה מויאל משה איבגי  מומו דנינו הפקח סמדר ברנר  רחל מרציאנו מני בגר  בתפקיד עצמו מרדכי בן-זאב  אדון קלמן יואל שר  במאי סרטים ברי סימון  רקדנית בטן נסים לוי  מפיק סרטים, שדליה שומרת על בתו, מציע לדליה להשתתף בסרט עם מני בגר

קישורים חיצוניים

 הערות שוליים 

קטגוריה:ואדי סאליב
קטגוריה:חיפה בקולנוע
קטגוריה:סרטי בורקס
קטגוריה:סרטי זאב רווח
קטגוריה:סרטים ישראליים משנת 1982